Ministru kabineta noteikumu projekta

**“Noteikumi par elektromagnētiskā lauka iedarbības uz iedzīvotājiem ierobežošanu”**

sākotnējās ietekmes novērtējuma ziņojums (anotācija)

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Projekta mērķis ir noteikt1.1. elektromagnētiskā lauka starojuma robežlielumus un mērķlielumus, to piemērošanas kārtību un novērtēšanas metodes; 1.2. prasības elektromagnētiskā lauka radītā riska novēršanai vai samazināšanai;1.3. kompetento iestādi ierīču radītā elektromagnētiskā lauka starojuma kontrolei.Projekta spēka stāšanās laiks ir 2018.gada 1.novembris. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likuma par piesārņojumu18.2 panta otrā daļa. (Izsludināts 20.02.2018) |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Cilvēka radītā elektromagnētiskā lauka (EML) starojuma avoti ir elektrība (visas elektriskās un elektroniskās ierīces un aparāti), radari, mobilo telefonu bāzes stacijas un citas bezvadu sakaru iekārtas un sistēmas. Ikviens cilvēks ir pakļauts vāju elektrisko un magnētisko lauku iedarbībai – gan mājās, gan arī darba vidē. Attīstoties jaunākajām tehnoloģijām, palielinās EML starojuma avotu skaits un daudzveidība, līdz ar ko arī pieaug sabiedrības bažas par EML ietekmi uz veselību.Šobrīd Latvijas normatīvajā regulējumā elektrodrošības aspektā būvniecības ierobežojumus nosaka likums „Aizsargjoslu likums”, bet tiesiskais regulējums darba aizsardzības prasību minimuma noteikšanai nodarbināto aizsardzībai pret risku viņu veselībai un drošībai, ko rada vai var radīt elektromagnētiskais lauks saskaņā ar *Eiropas Parlamenta un Padomes 2013.gada 26.jūnija direktīvu 2013/35/ES par minimālajām veselības aizsardzības un drošuma prasībām attiecībā uz darba ņēmēju pakļaušanu riskam, ko rada fizikāli faktori (elektromagnētiskie lauki)* ir noteikts Ministru kabineta 2015. gada 13. oktobra noteikumos Nr. 584 “Darba aizsardzības prasības nodarbināto aizsardzībai pret elektromagnētiskā lauka radīto risku darba vidē”. Elektronisko sakaru likums, Preču un pakalpojumu drošuma likums un Ministru kabineta 2016. gada 7. jūnija noteikumi Nr.360 “Radioiekārtu atbilstības novērtēšanas, piedāvāšanas tirgū, uzstādīšanas un lietošanas noteikumi” nosaka pienākumus preču, tai skaitā elektromagnētisko lauku veidojošu preču ražotājiem un izplatītājiem nodrošināt cilvēka dzīvībai, veselībai un videi nekaitīgu preču ražošanu un laišanu apgrozībā. Radioiekārtas ir iekārtas, kas izstaro vai uztver radioviļņus (herca viļņi ar frekvenci līdz 3000 GHz), lai nodrošinātu radiosakarus vai radionoteikšanu, vai iekārta, kurai ir jāpievieno radioviļņus izstarojoša palīgierīce, kas izstaro vai uztver radioviļņus, lai nodrošinātu radiosakarus vai radionoteikšanu. Radioiekārtas ir, piemēram, mobilie telefoni, mobilo telefonu bāzes stacijas un atkārtotāji, 2G / 3G / 4G modemi un citas datu pārraides iekārtas, WiFi iekārtas, bezvadu piekļuves sistēmu (WIMAX u.c.) iekārtas, Bluetooth iekārtas, GPS uztvērēji, rācijas (PMR, CB, TETRA u.c.), radari, kustību detektori, RFID iekārtas skaņas un TV apraides raidītāji un uztvērēji, radiomikrofoni, bezvadu telefoni, FM raidītāji, rotaļlietas, modeļi un bezpilota lidaparāti ar radio vadību, bezvadu video novērošanas kameras, bezvadu tālvadības iekārtas, radio linki, radionavigācijas iekārtas. Radioiekārtu atbilstību un drošumu veselībai Latvijā tirgū esošajām precēm uzrauga [Patērētāju tiesību aizsardzības centrs (PTAC)](http://www.ptac.gov.lv/). 2014. gada 19. augusta Ministru kabineta noteikumu Nr. 501 „Elektronisko sakaru tīklu ierīkošanas, būvniecības un uzraudzības kārtība”. 39. punkts paredz, ka ierīkoto mobilo sakaru bāzes staciju, radioraidītāju vai televīzijas raidītāju pieņem ekspluatācijā tikai pēc elektromagnētiskā lauka praktisko mērījumu veikšanas ar mēraparatūru, kas sertificēta mērījumu vienotības jomu regulējošos normatīvajos aktos noteiktā kārtībā un mērījumu rezultātu atbilstības izvērtēšanas Veselības inspekcijā. Minētā atbilstība tiek izvērtēta vadoties pēc *Padomes 1999. gada 12. jūlija Ieteikuma 1999/519/EK par elektromagnētiskā lauka ietekmes uz plašu sabiedrību ierobežošanu* (turpmāk – Ieteikums), kā mērķis ir, pamatojoties uz labākajiem pieejamajiem zinātniskajiem pierādījumiem, izveidot sistēmu, kas ierobežotu EML iedarbību uz sabiedrību kopumā, kā arī izveidot pamatu situācijas uzraudzībai, un kas šobrīd ir vienīgais dokuments, kas nosaka EML normas ES līmenī. Ieteikumi ir paredzēti īstermiņa risku novēršanai. Šobrīd Eiropas Komisija (EK) turpina pētījumus, lai uzkrātu pierādījumus par jebkādu iespējamo ietekmi uz veselību, ko rada EML ilgstoša iedarbība, piemēram, mobilā tālruņa izmantošana vairāk nekā 20 gadus. EK seko līdzi visiem jaunajiem zinātniskajiem atzinumiem par to, kā EML starojums var ietekmēt veselību. Pēc tās pieprasījuma [arī](https://ec.europa.eu/health/scientific_committees/emerging_en) *[Iespējamā un jaunatklātā veselības apdraudējuma zinātniskā komiteja](https://ec.europa.eu/health/scientific_committees/emerging_en)* [(SCENIHR)](https://ec.europa.eu/health/scientific_committees/emerging_en)  līdz šim ir izdevusi piecus atzinumus, par EML ietekmi uz veselību. Ieteikums regulāri tiek pārvērtēts[[1]](#footnote-2), un līdz šim nav rasti pierādījumi nepieciešamībai pārskatīt Ieteikumos noteiktos robežlielumus. Tagad ir pieejams jaunākais SCENIHR atzinums, kura pamatā ir vairāk nekā 700 pētījumu, kas veikti lielākoties pēc 2009. gada.[[2]](#footnote-3)Otrs aktuāls jautājums, kam EK līmenī tiek pievērsta uzmanība, ir cilvēku sūdzības par veselības traucējumiem, kas it kā saistītas ar EML iedarbību. Sūdzības ir dažādas un nespecifiskas gan par nelieliem, gan nopietnākiem veselības traucējumiem. Pārmērīgais jutīgums pret EML iedarbību tiek dēvēts par elektromagnētisko hipersensibilitāti (EHS) un tā ir apgrūtinoša problēma tādēļ, ka nav zinātniska pamata saistīt EHS simptomus ar EML iedarbību.[[3]](#footnote-4)EML uzraudzības politika dalībvalstīs ir atšķirīga. Daļa valstu, t.sk. Igaunija, Čehijas republika, Grieķija, Ungārija, Luksemburga, Portugāle un Rumānija Ieteikumu ir iestrādājušas savos nacionālajos normatīvajos aktos, pielietojot Ieteikumā minētos pamata ierobežojumus un references līmeņus. Daļa valstu, t.sk. Austrija, Kipra, Dānija, Somija, Īrija, Malta, Nīderlande, Apvienotā Karaliste, līdzīgi kā Latvija šobrīd, brīvprātīgi pielieto Ieteikumu, savukārt citas valstis, t.sk. Lietuva, balstoties uz piesardzības principu vai arī lai aizsargātu sabiedrību, noteikušas stingrākus pamata ierobežojumus vai references līmeņus un šeit vērojamas lielas atšķirības īpašajos noteikumos un limitos. Tādēļ sabiedrībai nereti nav saprotams, pēc kādām robežvērtībām EML tiek vērtēts Latvijā un rodas bažas par nepietiekamu aizsardzību no EML.Neskatoties, ka esošā likumdošana EML jomā jau tā balstās uz piesardzības principu, jo nav zinātnisku pierādījumu par negatīvu ietekmi uz veselību, sabiedrības bažas turpina pastāvēt un pieaugt. Daļai sabiedrības šķiet, ka viņi ir nepietiekami informēti par pasākumiem, lai aizsargātu viņus no dzīves vietas tuvumā esošajām augstsprieguma  elektrības pārvadu līnijām, mobilo telefonu bāzes stacijām un bezvadu komunikāciju tehnoloģijām. Normatīvā akta trūkums šajā jomā rada arī traucējumus uzņēmējdarbībai, kas saistīta ar minētajām sabiedrības bažām un nepamatotām sūdzībām, jo uzņēmējiem nemitīgi jāpierāda, ka sabiedrības veselība netiek apdraudēta. Kā arī nav precīzi definēti nosacījumi un prasības, lai nodrošinātu atbilstošu EML starojuma avotu ekspluatāciju. Tādēļ Latvijai nepieciešams izstrādāt regulējumu EML uzraudzības jomā, kas definē EML starojuma robežvērtības, prasības EML starojuma avotu ekspluatācijai, EML starojuma avotu īpašnieku atbildību un pienākumus.Likuma par piesārņojumu 18.2 panta pirmā daļa nosaka, kaprasības elektromagnētiskā lauka starojuma novērtēšanai attiecas uz ierīcēm – mehāniskām, elektriskām vai elektroniskām konstrukcijām, kā arī to apvienojumiem – kas paredzētas speciālu funkciju izpildei:1) zemas frekvences ierīcēm elektrības ražošanai un elektriskās strāvas pārvadei, tostarp sliežu ceļu strāvas pārvadei, ar nominālo spriegumu no 1 kilovata (kV) unvairāk, ieskaitot citas līdzīgas ierīces frekvenču diapazonā no 1 herca (Hz) līdz 9 kiloherciem (kHz);2) līdzstrāvas tālās pārvades un pārdales fiksētām ierīcēm, ieskaitot iekārtu darbību ar nominālo spriegumu no 2 kilovatiem (kV);3) augstfrekvenču jeb radiofrekvenču ierīcēm, tostarp fiksētām instalācijām, kas rada elektromagnētiskos laukus frekvenču diapazonā no 9 kiloherciem (kHZ) līdz 300 gigaherciem (GHz).Ņemot vērā minēto, izstrādāts jauns Ministru kabineta noteikumu projekts (turpmāk – projekts), kura mērķis ir noteikt EML novērtēšanas un ierobežošanas kārtību un tas attiecināms uz EML no 0Hz līdz 300 GHz, t.i., nejonizējošo starojumu. Vēsturiski izveidojies, ka, lai raksturotu EML, apzīmējot vienu un to pašu lielumu vai procesu, darba aizsardzības, vides aizsardzības un elektronisko sakaru jomās tiek lietoti dažādi termini. Minētajā kontekstā termini “ekspozīcijas darbības vērtība”, “references vērtība” un “ robežlielums” ir sinonīmi, tāpat arī termini “starojums” un “izstarojums”. Projektā izvēlēts lietot tos terminus, kas atbilst likumā “Par piesārņojumu” un citos ar vides aizsardzību saistītajos normatīvajos aktos lietotajiem terminiem.Projekta prasības attiecas uz tiem EML starojuma avotiem, kas var ietekmēt plašāku sabiedrības daļu, bet neregulē individuālai lietošanai paredzētās dažādās elektropreces, sadzīves preces, datorus, mobilos telefonus, “zagļu ķeršanas” iekārtas veikalos u.c., kuru drošumu ir izvērtējis un apliecinājis ražotājs.Projekts neattiecas uz EML starojuma iedarbību darba vidē, medicīnas un militārajā sfērā, jo minētajās jomās ir noteiktas atsevišķas prasības. EML iedarbība uz cilvēka ķermeni un šūnām ir atkarīga no frekvences, jaudas vai intensitātes un to iedarbība mazinās, palielinoties attālumam no EML avota. Jāuzsver, ka šobrīd lietotās iekārtas nesasniedz tādu jaudu vai intensitātes, lai radītu būtisku ietekmi uz veselību. Bet informācijas trūkuma dēļ iedzīvotājiem nereti nav saprotams, pēc kādām robežvērtībām EML tiek vērtēts Latvijā, un rodas bažas par nepietiekamu aizsardzību. Teorētiski EML starojumam uz cilvēku iespējama kopējā ietekme (ekspozīcija) un lokālā jeb vietējā iedarbība. Noteikumu pielikumā noteiktās robežvērtības attiecas uz zinātniski pamatotu cēloņsakarību starp EML iedarbību un tiešu biofizikālu (siltuma vai kairinošais efekts) ietekmi, kas izpaužas īstermiņā. Lai novērstu vai samazinātu EML radīto risku, projekts paredz prasības personām, kuru īpašumā vai lietošanā ir elektromagnētiskā starojuma avoti, piemēram, mobilo sakaru bāzes stacijas, radioraidītāji, televīzijas raidītāji, elektrības pārvades līnijas, kabeļi, elektrības apakšstacijas, elektrības sadales iekārtas utml. Projekts nosaka, ka tās ir atbildīgas par projekta pielikumos minēto elektromagnētiskā starojuma robežlielumu un mērķlielumu ievērošanu. Minētie lielumi tiek noteikti atbilstoši Ieteikumā minētajiem, ņemot arī vērā, ka tādi tie ir noteikti vai tiek izmantoti vairumā Eiropas Savienības valstu un šobrīd nav pamatotu pierādījumu tam, ka tie būtu jāpārskata. Projekts paredz, ka jau pirms EML starojuma avota uzstādīšanas personām, kuru īpašumā vai lietošanā ir elektromagnētiskā starojuma avoti, jāveic plānotā elektromagnētiskā starojuma avota iespējamā elektromagnētiskā piesārņojuma novērtēšana, to aprēķinot jeb modelējot no jauna, vai pamatojoties uz informāciju par analoģisku objektu darbību. Minētās personas arī nodrošina mērījumus elektromagnētiskā starojuma avotu ekspluatācijas laikā. Gadījumā, ja EML ekspozīcija ārējā vidē pārsniedz pielikumā noteiktos mērķlielumus, ir jāveic papildu analīze un darbības, lai novērtētu elektromagnētiskā lauka lokālo iedarbību uz cilvēka organismu un novērstu risku veselībai.Minētās personas arī publicē savā tīmekļa vietnē informāciju par elektromagnētiskā starojuma avotu un veiktajiem mērījumiem, lai ikviens sabiedrības loceklis var pārliecināties, ka viņu interesējošais elektromagnētiskā starojuma avots ir novērtēts un ir drošs. Ja minēto informāciju nav iespējams ievietot tīmekļa vietnē, elektromagnētiskā starojuma avota īpašniekam vai lietotājam ir pienākums nekavējoties minēto informāciju sniegt pēc iedzīvotāju vai uzraugošo institūciju pieprasījuma. Lai mazinātu sabiedrības bažas, kā arī iespējami mazinātu nesaderību ar citiem vides objektiem, jau izstrādājot mobilo sakaru bāzes stacijas projektu, kuru paredzēts izvietot uz esošām ēkām un struktūrām, būtu jāizvēlas piemērotus materiālus un to krāsojumu kontrasta mazināšanai, kā arī, jau projektēšanas stadijā jāizvērtē, vai jaunas mobilo sakaru bāzes stacijas ierīkošanai iespējams izmantot kopīgas instalācijas vietas, ja uz ēkas jau atrodas citas mobilo sakaru instalācijas.Attiecībā uz no jauna ierīkojamām augstsprieguma elektrības pārvades līnijām ar EML izstarojuma frekvenci 50 Hz un ar jaudu 220 kV un vairāk, projekts paredz noteikt, ka tās nedrīkst šķērsot dzīvojamo apbūvi. Savukārt, attiecībā uz zemfrekvences iekārtu (augstsprieguma elektrības pārvades līnijas, transformatoru stacijas u.c.) ar nominālo spriegumu 110 kV un vairāk uzstādīšanu un ierīkošanu, projekts nosaka, ka tam ir jāatbilst teritoriju plānojumam, vai arī tās var izvietot apbūves teritorijas ārējā zonā, ievērojot projekta pielikumā dotās EML mērķlielumu vērtības apkārtējā vidē.Lai nodrošinātu atbilstošu izvietojumu pret dzīvojamām un sabiedriskajām ēkām, zemfrekvences iekārtu (pārvades līnijas, kabeļi, elektrības apakšstacijas, elektrības sadales iekārtas) rekonstrukcijas vai pārbūves darbi dzīvojamās mājās, slimnīcās, skolās, bērnudārzos un bērnu rotaļlaukumu tuvumā pieļaujami tikai pēc paredzamo elektromagnētisko lauku aprēķiniem, ievērojot, lai netiktu pārsniegtas mērķlielumu vērtības. Lai nodrošinātu pēc iespējas efektīvāku EML iedarbības uz cilvēku veselību novērtēšanu un projekta pielikumā noteikto elektromagnētiskā starojuma robežlielumu un mērķlielumu ievērošanu, projekts paredz noteikt, ka elektromagnētiskā starojuma mērījumus attiecīgajā elektromagnētiskā starojuma avota darbības frekvenču diapazonā, kā arī raksturīgajos izstarojuma virzienos veic vietās, tai skaitā apkārtējā vidē, kur uzturas cilvēki vismaz šādos gadījumos: tūlīt pēc starojuma avota darbības uzsākšanas, kā arī mainoties to ekspluatācijas apstākļiem. Projekts nosaka arī apstākļus, kādā veicami elektromagnētiskā starojuma mērījumi. Tos veic tipiskos starojuma avota darbības apstākļos, bet, gadījumā, ja tie ir mainīgi, izvēlas visnelabvēlīgākos apstākļus. Mērījumus veic cilvēka galvas un krūšu kurvja līmenī, bet, lai noskaidrotu EML iedarbību uz visu ķermeni, kā mērījumu rezultātu uzrāda EML vidējo vērtību visā telpas tilpumā, kādu aizņem cilvēks. Lai nodrošinātu mērījumu kvalitāti, projekts paredz, ka EML mērījumus var veikt laboratorijas, kuru rīcībā ir sertificēta un šo noteikumu pielikumā minētajām standartmetodēm atbilstoša mēraparatūra. Tā kā metodes mainās un tiek uzlabotas, noteikumi paredz, ka EML mērījumiem tiek izmantotas metodes, kas ir noteiktas šo noteikumu pielikumā vai arī tām līdzvērtīgas metodes, t.i. metodes, ar kurām var iegūt ticamus, reprezentatīvus un salīdzināmus rezultātus.Projekts kā kompetento iestādi ierīču radītā elektromagnētiskā starojuma kontrolei nosaka Veselības inspekciju, kura to savas kompetences ietvaros veic jau šobrīd. Lai nodrošinātu šīs uzraudzības funkcijas pēc personas sūdzības saņemšanas, nepieciešamības gadījumā tiek organizēti mērījumi, piesaistot atbilstošu laboratoriju. Projekta pielikumā, pamatojoties uz Ieteikumā minētajām vērtībām, tiek noteikti EML robežlielumi, kuri nedrīkst tikt pārsniegti, kā arī mērķlielumi elektromagnētiskā lauka ekspozīcijai ārējā vidē, kas nodrošina robežlielumu ievērošanu: tie norāda līmeni, kad ir nepieciešamas pārliecināties, vai tiek nodrošināta robežlielumu ievērošana. Mērķlielumu pārsniegšanas gadījumā elektromagnētiskā starojuma avota īpašniekam jāveic papildu analīze, lai novērtētu EML lokālo iedarbību uz cilvēka organismu un riskus veselībai. Projekta pielikumā tiek doti arī algoritmi lauka starojuma no vairākiem starojuma avotiem ar atšķirīgām frekvencēm robežlielumu un mērķlielumu aprēķināšanai kā arī minētas EML bāzes (references) mērījumu metodes  |
| 3. | Projekta izstrādē iesaistītās institūcijas un publiskas personas kapitālsabiedrības | Veselības ministrija, Veselības inspekcija |
| 4. | Cita informācija | Noteikumu projektā paredzētie pasākumi tiks nodrošināti Veselības ministrijai piešķirto valsts budžeta līdzekļu ietvaros. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Personas, kuru īpašumā vai lietošanā ir elektromagnētiskā starojuma avoti |
| 2. | Tiesiskā regulējuma ietekme uz tautsaimniecību un administratīvo slogu | Jau šobrīd enerģētikas un būvniecības jomu regulējošie normatīvie akti nosaka, ka komersantiem un lietotājiem jānodrošina savā pārziņā esošo iekārtu atbilstošu tehnisko stāvokli, kā arī Veselības inspekcija veic EML mērījumu rezultātu atbilstības izvērtēšanu, kā arī uzrauga un kontrolē normatīvo aktu ievērošanu epidemioloģiskās drošības un vides veselības jomā, tomēr nav skaidra kārtība, kādā EML radītā starojuma uzraudzība tiek īstenota. |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumiem Nr. 970 „Sabiedrības līdzdalības kārtība attīstības plānošanas procesā” sabiedrībai tiek dota iespēja piedalīties publiskajā apspriešanā no 2018. gada 6.marta līdz 3.aprīlim, kā arī rakstiski sniegt viedokli par noteikumu projektu saskaņošanas stadijā. |
| 2. | Sabiedrības līdzdalība projekta izstrādē | 2018. gada 6.martā projekts publiskajai apspriešanai publicēts Veselības ministrijas mājaslapas sadaļā „Sabiedrības līdzdalība”. |
| 3. | Sabiedrības līdzdalības rezultāti | Publiskajā apspriešanā saņemti priekšlikumi no SIA “Insalvo” un VAS “Elektroniskie sakari”, kas izskatīti un pamatā ņemti vērā. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Veselības inspekcija |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts neietekmēs pārvaldes funkcijas un institucionālo struktūru. Jaunu institūciju izveide, esošo institūciju likvidācija vai reorganizācija nav paredzēta. Projekta izpilde tiks nodrošināta esošo cilvēkresursu ietvaros. |
| 3. | Cita informācija | Nav |

Veselības ministre                                  Anda Čakša

Vīza: Valsts sekretārs Aivars Lapiņš

Seglina 67876102

anita.seglina@vm.gov.lv

1. Komisijas ziņojums par to, kā tiek īstenots Padomes 1999. gada 12. jūlija ieteikums nr. 1999/519/EK par ierobežojumiem elektromagnētisko lauku (no 0 Hz līdz 300 GHz) iedarbībai uz plašu sabiedrību - Otrais ieviešanas ziņojums 2002.–2007. [↑](#footnote-ref-2)
2. [Potential health effects of exposure to electromagnetic fields (EMF) - Adopted by the SCENIHR during the 9th plenary meeting on 27 January 2015,SCENIHR adopted this Opinion at the 9th plenary meeting on 27 January 2015 (5334 KB)](http://ec.europa.eu/health/scientific_committees/emerging/docs/scenihr_o_041.pdf%22%20%5Ct%20%22_blank) [↑](#footnote-ref-3)
3. Eiropas Ekonomikas un sociālo lietu komitejas atzinums par tematu “Elektromagnētiskā hipersensitivitāte”

(pašiniciatīvas atzinums)

(2015/C 242/05) [↑](#footnote-ref-4)